SITUAȚIILE FINANCIARE ALE CURȚII DE CONTURI EUROPENE PENTRU EXERCIȚIUL FINANCIAR 2012

2013/C 288/01

CUPRINS

Certificarea conturilor finale ale Curții de Conturi Europene pentru exercițiul 2012

Raportul auditorului independent

Situațiile financiare și notele explicative

Bilanțul la 31 decembrie 2012

Contul rezultatului economic pentru exercițiul încheiat la 31 decembrie 2012

Tabelul fluxurilor de numerar pentru exercițiul încheiat la 31 decembrie 2012

Situația modificărilor în structura activelor nete pentru exercițiul încheiat la 31 decembrie 2012

Politicile contabile și notele la situațiile financiare

Informații bugetare privind exercițiul financiar 2012

Raportul de asigurare independent

Certificarea conturilor finale ale Curții de Conturi Europene pentru exercițiul 2012

Conturile anuale ale Curții de Conturi Europene pentru exercițiul 2012 au fost întocmite în conformitate cu Regulamentul financiar aplicabil bugetului general al Uniunii Europene și cu normele contabile adoptate de contabilul Comisiei, așa cum trebuie acestea aplicate de către toate instituțiile, agențiile și întreprinderile comune.

Îmi recunosc responsabilitatea pentru întocmirea și prezentarea conturilor anuale ale Curții de Conturi Europene, în conformitate cu articolul 68 din Regulamentul financiar.

Am obținut de la ordonatorul de credite toate informațiile necesare pentru întocmirea conturilor, care prezintă activul și pasivul Curții de Conturi Europene și execuția bugetară, iar ordonatorul de credite a certificat fiabilitatea acestor informații.

Prin prezenta, declar că, pe baza acestor informații și a controalelor pe care le-am considerat necesare în vederea validării conturilor, am obținut o asigurare rezonabilă conform căreia aceste conturi prezintă în mod fidel, sub toate aspectele semnificative, situația financiară, precum și rezultatele operațiunilor și fluxurile de numerar ale Curții de Conturi Europene.

În urma organizării unei licitații deschise, Curtea a semnat, la 15 iunie 2009, un contract de servicii cu un consorțiu, conform căruia consorțiul în cauză devine managerul de proiect pentru construcția imobilului K3. Managerul de proiect are drept responsabilități, printre altele: obținerea și semnarea de contracte cu societățile de construcții în numele Curții, monitorizarea execuției lucrărilor și verificarea facturilor relevante înainte de efectuarea plăților. După controlul facturilor și ordonanțarea plăților de către serviciile competente ale Curții, managerul de proiect are responsabilitatea de a plăti societățile de construcții. În acest context, managerul de proiect contractează angajamente financiare față de societățile de construcții. Pentru a se asigura un echilibru în această situație, contractul încheiat între Curte și managerul de proiect prevede obligația Curții de a dispune de fonduri suficiente, în limitele disponibilităților din buget, pentru a onora obligațiile contractate de managerul de proiect față de societățile de construcții. În acest scop, Curtea a semnat un contract fiduciar cu o bancă locală, unde sunt deținute fondurile puse la dispoziție de autoritatea bugetară. Interesele financiare ale Uniunii sunt, la rândul lor, protejate prin utilizarea contractului fiduciar.

Contul fiduciar este utilizat de Curte doar în anumite condiții, indicate în contractul încheiat cu instituția financiară Banque et Caisse d’Epargne de l’Etat din Luxemburg.

RAPORTUL DE ASIGURARE INDEPENDENT

În atenția conducerii

Curții de Conturi Europene

Demersul nostru a constat în examinarea resurselor financiare alocate Curții de Conturi Europene (denumită în continuare „Curtea”) de către Comisia Europeană, pentru a verifica dacă au fost utilizate în scopurile pentru care au fost destinate, precum și în examinarea procedurilor de control instituite de ordonatorii de credite, pentru a verifica dacă acestea oferă garanțiile necesare în ceea ce privește conformitatea operațiunilor financiare cu normele și reglementările aplicabile. Această examinare a vizat resursele financiare puse la dispoziție și utilizate pentru exercițiul încheiat la 31 decembrie 2012.

Ținerea evidenței contabile, cu documentația aferentă, precum și instituirea și menținerea unor controale adecvate reprezintă responsabilitatea conducerii Curții. Responsabilitatea noastră constă în formularea unei opinii în urma examinării pe care am desfășurat-o.

Această examinare s-a desfășurat în conformitate cu Standardul internațional pentru misiunile de asigurare „Misiunile de asigurare, altele decât auditul sau revizuirile informațiilor financiare istorice” (Assurance Engagements other than Audits or Reviews of Historical Financial Information – ISAE 3000), astfel cum a fost adoptat de Commission de Surveillance du Secteur Financier (Comisia de Supraveghere a Sectorului Financiar). Acest standard ne impune planificarea și desfășurarea examinării de așa manieră încât să se poată detecta cu o asigurare rezonabilă acele cazuri de utilizare necorespunzătoare a resurselor care afectează în mod semnificativ contabilitatea Curții.

Activitatea noastră a constat în principal în examinarea, pe baza testelor pe eșantioane, a probelor care să ateste că:

— resursele alocate Curții au fost utilizate în scopurile pentru care au fost destinate;

— procedurile de control instituite oferă garanțiile necesare în ceea ce privește conformitatea operațiunilor financiare cu normele și reglementările aplicabile.

Criteriile pe care le-am aplicat în cadrul examinării sunt reprezentate de următoarele norme și reglementări:

— Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general (denumit în continuare „bugetul”) al Uniunii și de abrogare a Regulamentului (CE, Euratom) nr. 1605/2002 al Consiliului (denumit în continuare „Regulamentul financiar”);

— Regulamentul delegat (UE) nr. 1268/2012 al Comisiei din 29 octombrie 2012 privind normele de aplicare a Regulamentului (UE, Euratom) nr. 966/2012 al Parlamentului European și al Consiliului privind normele financiare aplicabile bugetului general al Uniunii (denumit în continuare „Normele de aplicare”);

— Decizia nr. 6/2012 a Curții de Conturi Europene privind normele interne de execuție a bugetului, adoptată de Curte în ședința sa din 12 ianuarie 2012. Aceste dispoziții fac parte din procedurile instituite prin tratate – sau prin acordurile încheiate în temeiul acestora – cu privire la procesul operațional aferent execuției bugetului.

În special, au fost utilizate drept criterii următoarele norme interne:

— articolul 7 – Semnături – „Fiecare dintre părțile care au intervenit în elaborarea, controlul și înregistrarea operațiunilor de constatare și de colectare a veniturilor sau de angajare a sumelor și de efectuare a plăților își va semna și data intervenția”;

— articolul 9 – Proiecte imobiliare – „Înainte de aprobarea de către Curte a angajamentelor contractuale referitoare la un astfel de proiect, serviciul responsabil trebuie să prezinte un document explicativ care să justifice compatibilitatea proiectului cu cadrul financiar”;

— articolul 16 – Efectuarea plăților – „Contabilul execută ordinele de plată definite la articolul 80 din Regulamentul financiar după ce a verificat informațiile obligatorii descrise la articolul 103 alineatul (1) și la articolul 104 din Normele de aplicare”;

— articolul 23 alineatul (1) – Transferurile de credite – „În conformitate cu articolul 21 din Regulamentul financiar, creditele se alocă unor destinații specifice pe titluri și capitole; capitolele sunt subîmpărțite în articole și posturi”;

— articolul 23 alineatul (2) – Transferurile de credite – „Toate cererile de transfer trebuie să explice de ce creditele sunt insuficiente. Cererea de transfer se semnează de către directorul responsabil sau, în absența acestuia, de către șeful de unitate responsabil”;

— articolul 24 – Reportările de credite – „Ordonatorul de credite responsabil întocmește un document, pe suport hârtie sau în format electronic, care indică soldul disponibil al angajamentelor; acest sold, rezultat din sistemul informatic integrat menționat la articolul 27 alineatul (3) din prezenta decizie, se ajustează, dacă este necesar, ținând seama de creditele care fac obiectul anulării și indică creditele care fac obiectul reportării”;

— articolul 26 – Inventarierea patrimoniului – „Inventarul imobilizărilor corporale se ține într-o bază de date”;

— articolul 27 – Proceduri minime de gestiune și de control intern – „Procedurile de gestiune și de control intern sunt elaborate de ordonatorii de credite, în conformitate cu standardele minime de control intern adoptate de Curte. Fiecare operațiune bugetară este tratată […] de către persoana responsabilă de verificarea ex ante. […] Personalul responsabil de verificarea ex ante respectă codul de conduită profesională stabilit de Curte pentru funcția de verificare ex ante, precum și procedurile instituite de ordonatorul de credite”.

Considerăm că examinarea pe care am desfășurat-o oferă o bază rezonabilă pentru opinia noastră.

Bazându-ne pe activitatea descrisă în prezentul raport, putem afirma că nu ne-a atras atenția nimic care să indice că, sub vreun aspect semnificativ și potrivit criteriilor descrise anterior:

— resursele alocate Curții nu ar fi fost utilizate în scopurile pentru care au fost destinate;

— procedurile de control instituite nu ar oferi garanțiile necesare în ceea ce privește conformitatea operațiunilor financiare cu normele și reglementările aplicabile.

Prezentul raport este prezentat exclusiv în scopul definit în primul paragraf și în vederea informării dumneavoastră și nu poate fi utilizat în niciun alt scop sau distribuit altor părți, cu excepția acțiunilor în vederea publicării sale în Jurnalul Oficial al Uniunii Europene.